
Η Enterprise Greece επίσημος συνεργάτης του RICS Built Environment European Summit 2026
Η αστική κληρονομιά της Ελλάδας συναντά το επενδυτικό της μέλλον

Αθήνα, 22 Οκτωβρίου 2026 | Η Enterprise Greece συμμετείχε ως επίσημος εταίρος στο RICS Built Environment European Summit 2026, το οποίο πραγματοποιήθηκε στην Αθήνα στις 19 και 20 Οκτωβρίου, υποστηρίζοντας το διάλογο για τις επενδύσεις, τη βιώσιμη αστική ανάπτυξη και το μέλλον της ευρωπαϊκής αγοράς ακινήτων. 
Η διοργάνωση συγκέντρωσε επενδυτές, εκπροσώπους φορέων χάραξης πολιτικής και επαγγελματίες του δομημένου περιβάλλοντος, με θεματικές που περιλάμβαναν τη χρηματοδότηση, τις υποδομές και την ανθεκτικότητα των πόλεων. 
Στο πλαίσιο της συμμετοχής της, η Enterprise Greece έθεσε στο επίκεντρο την ανάδειξη της αστικής και πολιτιστικής κληρονομιάς της Ελλάδας ως στοιχείου διαφοροποίησης της επενδυτικής πρότασης της χώρας. Ιδιαίτερη έμφαση δόθηκε στη σύνδεση της ταυτότητας των τόπων με σύγχρονες χρήσεις και επενδυτικές ευκαιρίες στους τομείς της φιλοξενίας, των ακινήτων και των δημιουργικών βιομηχανιών, καθώς και στις προϋποθέσεις για τη διαμόρφωση ώριμων επενδυτικών έργων. 
Την Enterprise Greece εκπροσώπησε στο πάνελ «Where Heritage Meets Innovation: Greece’s Urban Development Story» η Χίλντα Αλυσανδράτου, Διευθύντρια Προσέλκυσης Επενδύσεων στους κλάδους Τουρισμού, Ακινήτων και Δημιουργικών Βιομηχανιών. Η θεματολογία της παρέμβασής της επικεντρώθηκε στον τρόπο με τον οποίο η αστική κληρονομιά μπορεί να ενισχύσει την ελκυστικότητα της Ελλάδας για διεθνείς επενδυτές, καθώς και στον ρόλο της επενδυτικής ενημέρωσης και διευκόλυνσης στην αξιοποίηση αυτών των δυνατοτήτων. 
Η προσέγγιση αυτή συνδέει τη διατήρηση της αρχιτεκτονικής και πολιτιστικής ταυτότητας με την οικονομική βιωσιμότητα νέων χρήσεων. Η προσαρμοστική επανάχρηση ιστορικών κτιρίων, η αξιοποίηση πρώην βιομηχανικών ακινήτων και η ανάπτυξη χώρων φιλοξενίας, πολιτισμού και δημιουργικής επιχειρηματικότητας μπορούν να αποτελέσουν πεδία επενδυτικού ενδιαφέροντος, δίνοντας νέα λειτουργία στο υφιστάμενο κτιριακό απόθεμα. 
Παράλληλα, η προετοιμασία της συμμετοχής ανέδειξε τη σημασία της επενδυτικής ωριμότητας των έργων αστικής αναζωογόνησης και της αποτελεσματικής υποστήριξης των διεθνών επενδυτών στην κατανόηση του επενδυτικού περιβάλλοντος και των διαθέσιμων ευκαιριών. Η σύνδεση της πολιτιστικής κληρονομιάς με μια τεκμηριωμένη επενδυτική πρόταση αποτελεί βασικό άξονα αυτής της προσέγγισης. 
Μέσα από τη συμμετοχή της στο RICS Built Environment European Summit 2026, η Enterprise Greece υποστήριξε την ανταλλαγή τεχνογνωσίας και το διεθνή διάλογο για την αξιοποίηση των 


επενδυτικών δυνατοτήτων της χώρας, με προσανατολισμό σε αναπτύξεις που συνδυάζουν οικονομική προοπτική, βιωσιμότητα και σεβασμό στην ταυτότητα των τόπων. 
Αναφερόμενος στη συνεργασία της Enterprise Greece με το RICS Built Environment European Summit 2026, ο Διευθύνων Σύμβουλος της εταιρείας Δρ. Μαρίνος Γιαννόπουλος, δήλωσε: «Η επενδυτική πρόταση της Ελλάδας δεν περιορίζεται σε μεμονωμένα ακίνητα ή έργα. Περιλαμβάνει τη δυνατότητα μετασχηματισμού των τόπων, τη διαφύλαξη της ιδιαίτερης ταυτότητάς τους και τη δημιουργία μακροπρόθεσμης οικονομικής αξίας. Η συνεργασία μας με το RICS αντανακλά τη δέσμευσή μας να ενισχύουμε τις διεθνείς συνεργασίες και να προωθούμε επενδύσεις που συνδυάζουν την ανταγωνιστικότητα με τη βιωσιμότητα και τον σεβασμό στον ιδιαίτερο χαρακτήρα της χώρας. Στόχος μας είναι να συνδέουμε το διεθνές επενδυτικό ενδιαφέρον με ευκαιρίες που έχουν ουσιαστική αναπτυξιακή προοπτική και θετική συμβολή στην οικονομία και στις τοπικές κοινωνίες».

Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

